જાડી રસ્સી જેવા જંગલી વેલાથી વિંટળાયેલા તોતિંગ વૃક્ષો સદીઓથી અહીં સહ્યાદ્રીના પહેરેદાર બનીને બેઠા હોય તેમ જાજરમાન થડ પર ઘેઘૂર ડાળીઓ ઝુલાવતા મેઘ અને નદીના અડપલાને જોઈ રહ્યા હતા. નદીને લલચાવતા મેઘને જોવા કાંઠા પર લટકતી પહાડની વિકરાળ ધાર પરથી સાક્ષાત સહ્યાદ્રી ઈર્ષ્યાનો માર્યો ઝળુંબતો હતો. વૃક્ષોની આંખોમાં પ્રગટેલા તોફાન સામે છાશિયું કરતી અને સહ્યાદ્રીની ઈર્ષ્યાળુ ધાર સામે નટખટ ઉલાળો કરતી બેપરવા નદી મેઘની છાલકથી ઉછાંછળી બનીને ધસમસ ધસમસ દોડી જતી હતી.